**១​ពេត្រុស​ ៣:១-៧**

**សូម​អាន​១ពេត្រុស​ ៣:១-៧ ទាំង​មូល។**

**រំលឹក ៖** នៅក្នុង​១ពេត្រុស​ ២:៤-២២ លោក​ពេត្រុស​បាន​បង្រៀន​អំពី​ថ្ម​ដ៏​រស់​ ដែល​ជា​ព្រះ​យេស៊ូវ​គ្រីស្ទ ហើយ​ការ​រស់នៅ​របស់​គ្រីស្ទ​បរិស័ទ​ ដោយ​ជំនឿ​ខ្ជាប់​ខ្ជួន​នៅក្នុង​ទ្រង់​ បើ​ទោះ​ជា​គ្រីស្ទ​បរិស័ទ​ត្រូវ​រស់​នៅ​និង​រង​ទុក្ខ​ក្នុង​ចំណោម​ពួក​អ្នក​មិន​ជឿ​ក៏​ដោយ។ លោក​ក៏​បាន​បង្រៀន​អំពី​ការ​ចុះ​ចូល​របស់​គ្រីស្ទ​បរិស័ទ​ចំពោះ​ច្បាប់​និង​ពួក​អ្នក​កាន់​ច្បាប់​សង្គម​ ​ហើយ​និង​ការ​ចុះ​ចូល​របស់​អ្នក​បំរើ​ចំពោះ​ចៅហ្វាយ​ផង​ដែរ។ នៅ​ក្នុង​៣:១-៧ នេះ​លោក​បន្ត​បង្រៀន​ថា ៖

**សូម​អាន​ខ.​១-៤ ទ្បើង​វិញ ​ហើយ​ឆ្លើយ​សំនួរ​ខាង​ក្រោម។**

*តើ​សាវ័ក​ពេត្រុស​បង្រៀន​ឲ្យ​អ្នក​ណា​ត្រូវ​ចុះ​ចូល​ចំពោះ​អ្នក​ណា? តើ​មាន​កន្លែង​ណា​ផ្សេង​ទៀត​នៅក្នុង​ព្រះ​គម្ពីរ​ ដែល​បង្រៀន​បែប​ដូច​គ្នា​នេះ​ដែរ​ឬ​ទេ?*

*តើ​ស្ត្រី​ត្រូវ​ប្រព្រឹត្ត​ចំពោះ​ប្តី​របស់​ខ្លួន​ ដែល​មិន​ស្តាប់​បង្គាប់​ព្រះ​ ដោយ​របៀប​ណាខ្លះ?*

*​*

**ការ​ពន្យល់​ និង​អនុវត្ត៖**នៅ​ពេល​មនុស្ស​ប្រុស​ក្លា​យ​ជា​គ្រីស្ទ​បរិស័ទ​ ​ភាគ​ច្រើន​គាត់​ជា​អ្នក​ដឹក​នាំ​គ្រួសារ​ទាំង​មូល​របស់​គាត់​មក​ឯ​ជំនឿ​ (សូម​មើល​គំរូ​របស់​អ្នក​ជាប់​គុក​នៅក្នុង​កិច្ច​ការ ១៦:២៩-៣៣)។ តាម​ច្បាប់​របស់​រ៉ូម៉ាំង បុរស​មាន​អំណាច​គ្រប់​គ្រង​លើ​គ្រួសារ​ទាំង​មូល​ រួម​ទាំង​ប្រពន្ធ​របស់​ខ្លួន​ផង​ដែរ។ ​វប្បធម៌​រ៉ូម៉ាំង ក្រិក និង​យូដា​បាន​ឲ្យ​តំលៃ​ទាប​ដល់​ស្ត្រី​នៅក្នុង​សង្គម​និង​ក្នុង​គ្រួសារ។ (គ្រោះ​ថ្នាក់​មួយ​នៅក្នុង​សេចក្តី​នេះ​គឺ​ថា មនុស្ស​មួយ​ចំនួន​គ្រាន់​តែ​និយាយ​ថា សាវក​ពេត្រុស​ (និង​សាវក​ប៉ុល​) ​គ្រាន់តែ​បង្រៀន​អំពី​ការ​ដឹក​នាំ​របស់​បុរស​ ដោយ​ព្រោះ​ពួកគាត់​ដើរ​តាម​វប្បធម៌​នោះ ហើយ​ថា​យើង​មិន​អាច​ទទួល​សេចក្តី​បង្រៀន​បែប​នេះ​នៅ​សព្វ​ថ្ងៃ​នេះ​បាន​ឡើយ) ប៉ុន្តែ​នៅ​ក្នុង​បទ​គម្ពីរ​នេះ ពេត្រុស​កំពុង​បង្ហាញ​អំពី​តំលៃ​និង​សេរី​ភាព​ពិត​ប្រាកដ​របស់​ស្ត្រី​នៅក្នុង​ព្រះ​យេស៊ូវ​គ្រីស្ទ។ ស្ត្រី​ជា​គ្រីស្ទ​បរិស័ទ ​គួរ​តែ​ចុះ​ចូល​និង​គោរព​ដល់​ប្តី​របស់​ខ្លួន​ ដែល​មិន​ជឿ​ ឬ​មិន​ស្តាប់​បង្គាប់​ព្រះ​អម្ចាស់​ ដើម្បី​ដឹក​នាំ​និង​លើក​ទឹក​ចិត្ត​ឲ្យ​ប្តី​របស់​ខ្លួន​បែរ​មក​ឯ​សេចក្តី​ជំនឿ​លើ​ព្រះគ្រីស្ទ​ដែរ។ សាវក​ពេត្រុស​បង្រៀន​អោយ​ស្ត្រី​ជា ​គ្រីស្ទបរិស័ទ​ខិត​ខំ​អភិវឌ្ឍន៍​សម្រស់​ខាង​ក្នុង​របស់​ពួកគេ ជា​ជាង​សម្រស់​ខាង​ក្រៅ​ដូច​ជា សំលៀក​បំពាក់ ប្រេង​ម្សៅ គ្រឿង​អលង្ការ​ផ្សេងៗ។ ​នេះ​មិន​មាន​ន័យ​ថា ស្ត្រី​ជា​គ្រីស្ទបរិស័ទ​មិន​គួរ​ថែរក្សា​តុប​តែង​ខ្លួន​ប្រាណ​របស់​ខ្លួន​ឡើយ ប៉ុន្តែ​អ្វី​ដែល​មាន​តំលៃ​ពិសេស​ចំពោះ​ព្រះ​និង​ចំពោះ​គ្រួសារ​របស់​ស្ត្រី​គឺ​ជា​សម្រស់​ខាង​ក្នុង ដែល​ជា​វិញ្ញាណ​សំឡូត ដែល​កោត​ខ្លាច​ព្រះ​អម្ចាស់ ហើយ​ហូរ​ចេញ​ពី​សេចក្តី​ពិត​ស្រឡាញ់​ពិត​ប្រាកដ​ចំពោះ​ព្រះ​អម្ចាស់​និង​ចំពោះ​គ្រួសារ​របស់​ខ្លួន។ ​ការ​ធ្វើ​ដូច្នោះ​នឹង​ធ្វើ​អោយ​ស្ត្រី​ចង​ចិត្ត​និង​សេចក្តី​ស្រឡាញ់​របស់​ប្តី​របស់​ខ្លួន​បាន​ ហើយ​ក៏​អាច​អូស​ទាញ​ប្តី​និង​គ្រួសារ​ទាំង​មូល​របស់​ខ្លួន​យ​អោយ​ប្រព្រឹត្ត​ដូច​ខ្លួន​ផង​ដែរ។ សម្រស់​ពិត​ប្រាកដ​របស់​ស្ត្រី​គឺ​ចាប់​ផ្តើម​ចេញ​ពី​ខាង​ក្នុង​ (សុភាសិត ៣១:៣០)។ ដូច្នេះ ​តើ​សេចក្តី​ពិត​នេះ​មាន​ការ​អនុវត្ត​អ្វី​ខ្លះ​នៅក្នុង​ជីវិត​របស់​អ្នក​ ដែល​ជា​ស្ត្រី​គ្រីស្ទបរិស័ទ​នៅក្នុង​វប្ប​ធម៌​ខ្មែរ​? តើ​ពួក​ជំនុំ​គួរ​តែ​អនុវត្ត​សេចក្តី​ពិត​នេះ​សំរាប់​ស្ត្រី​ៗ​ជា​សមាជិក​របស់​ខ្លួន​ដែរ​ឬ? ហេតុ​អ្វី?​

**សូម​អាន​ខ.៥-៦ ទ្បើង​វិញ​ ហើយ​ឆ្លើយ​សំនួរ​ខាង​ក្រោម។**

*តើ​ស្ត្រី​ម្នាក់​ណា​ដែល​សាវ័ក​ពេត្រុស​បាន​លើក​យក​គំរូ​របស់​គាត់​ដើម្បី​បង្ហាញ​ដល់​ស្រី​ៗ​នៅ​ជំនាន់​នោះ?*

*ហើយ​ស្ត្រី​ម្នាក់​នោះ​មាន​កិរិយាមារយាទ​ចំពោះ​ប្តី​របស់​ខ្លួន​ដូច​ម្តេច​?*

**សូម​អាន​ខ.៧ ទ្បើង​វិញ​ ហើយ​បំពេញ​ចន្លោះ​ខាង​ក្រោម។**

ឯ​ពួក​ប្រុស​ៗ​ នោះ​ក៏​ត្រូវ​នៅ​ជា​មួយ​ប្រពន្ធ​ដោយ ដែរ ដូច​នឹង​ គឺ​ជា​មនុស្ស​ស្រី​ ព្រម​ទាំង ទុក​ដូច​ជា ទុក​ជា​មរដក​ជាមួយ​គ្នា​ ដើម្បី​កុំ​ឲ្យ​មាន​អ្វី​បង្អាក់​ដល់​ របស់​អ្នក​រាល់​គ្នា​ទ្បើង។ ​

**ការ​ពន្យល់​ និង​ការ​អនុវត្ត**៖​ការ​ចុះ​ចូល​គឺជា​ការ​សហករណ៍​ជាមួយ​មនុស្ស​ម្នាក់​ទៀត​ដោយ​ស្ម័គ្រ​ចិត្ត និង​មាន​ការ​គោរព​ស្រលាញ់​សំរាប់​ព្រះ​និង​មនុស្ស​ម្នាក់​នោះ។ ទោះ​បី​ជា​ព្រះ​គម្ពីរ​បង្រៀន​ថា ប្ដី​គឺ​ជា​ក្បាល​នៃ​ប្រពន្ធ​ក៏​ដោយ ក៏​តំណែង​នេះ​មិន​មែន​ជា​សិទ្ធិ​របស់​ប្ដី​ដែរ​ ប៉ុន្តែ​ជា​ការ​ទទួល​ខុស​ត្រូវ​វិញ។ ដូច្នេះ​ ប្ដី​មិន​ដឹក​នាំ​គ្រួសារ​ដោយ​សង្កត់​សង្កិន​ ឬ​តាម​ចិត្ត​អាត្មា​និយម​ឡើយ​ ប៉ុន្តែ​ដឹក​នាំ​ដោយ​សេចក្ដី​ស្រឡាញ់​ ចំពោះ​ប្រពន្ធ​របស់​ខ្លួន​វិញ​ ទុក​ដូច​ជា​ភាជនៈ​ខ្សោយ​ជាង​នៅ​ទី​នេះ​អាច​សំដៅ​លើ​ភាព​ទន់​ខ្សោយ​ជាង​ខាង​រូប​កាយ​របស់​ស្ត្រី ឬ​ឋានៈ​ទាប​ជា​ង​នៅក្នុង​សង្គម។ ​ប៉ុន្តែ ​បុរស​និង​ស្ត្រី ​ដែល​ជឿ ​មា​ន​ភាព​ស្មើ​គ្នា​ខាង​ព្រលឹង​វិញ្ញាណ​ គឺ​ពួក​គេ​មាន​លទ្ធ​ភាព​ចូល​ទៅ​សេចក្តី​អធិស្ឋាន​បាន​ដូច​គ្នា​ ហើយ​ពួក​គេ​ជា​អ្នក​គ្រង​ព្រះគុណ​នៃ​ជីវិត​ជា​មួយ​គ្នា​ផង​ដែរ។ តើ​មាន​អ្វី​ដែល​ធ្វើ​ឲ្យ​អ្នក​តំរូវ​ឲ្យ​ប្តី​ឬ​ប្រពន្ធ​របស់​អ្នក​ត្រូវ​ចុះ​ចូល​ចំពោះ​អ្នក​ ជាជាង​អ្នក​ចុះ​ចូល​ចំពោះ​គាត់​ដែរ​ទេ?​ ​តើ​ដោយ​សារ​អ្នក​មាន​រូប​រាង​ស្អាត​សង្ហារ​ជាង​ មាន​ទ្រព្យ​សម្បត្តិ​ច្រើនជាង​ មាន​ចំណេះ​ដឹង​ខ្ពស់​ជាង​ ឬ​មាន​អំណាច​បុណ្យ​ស័ក​ធំជាង​ឬ​? តើ​បទ​គម្ពីរ​នេះ​ជួយ​ដល់​ជីវិត​អាពាហ៍ពិពាហ៍​របស់​អ្នក​យ៉ាង​ម៉េច​ខ្លះ​? តើ​បទ​គម្ពីរ​នេះ​បង្រៀន​ដល់​ពួក​ជំនុំ​របស់​អ្នក​យ៉ាង​ម៉េច​ខ្លះ​?

**រំលឹក​ទ្បើង​វិញ៖** តើ​យើង​បាន​រៀន​អ្វី​ចេញ​ពី​១ពេត្រុស​ ៣:១-៧ នេះ?